ભગવાન કૃષ્ણના જન્મ પ્રસંગે જિલ્લામથક નડિયાદ સહિત વિવિધ સ્થળોએ કૃષ્ણજન્મની શ્રધ્ધાભેર ઉજવણી કરવામાં આવી હતી.ઠેરઠેર રાત્રિના બાર વાગે આતશબાજી સાથે ભગવાન જન્મોત્સવને વધાવી લેવામાં આવ્યો હતો. જ્યારે જિલ્લાના સુપ્રસિધ્ધ યાત્રાધામ ડાકોરમાં ભગવાન રણછોડરાય મંદિરે ભારે દબદબાભેર કૃષ્ણ જન્મની ઉજવણી કરવામાં આવી હતી, જેમાં લાખ્ખોની સંખ્યામાં શ્રધ્ધાળુઓ ઉમટી પડયા હતા,અને સમગ્ર ડાકોરને નંદ ઘેર આનંદ ભયો જય કનૈયા લાલ કી નારા સાથે ગજવી નાખ્યું હતું.રાત્રિના બારના ટકોરે જન્મ સમયે ડાકોર મંદિરમાં ભક્તોની ભારે ભીડ જામી હતી. પગ મુકવાની પણ જગ્યા નહોતી, તેમ છતાં અબાલવૃધ્ધ, મહિલાઓએ ભગવાનના દર્શનનો લ્હાવો લીધો હતો.ડાકોર સહિત સમગ્ર જિલ્લાનું વાતાવરણ કૃષ્ણમય બની ગયું હોય તેમ જોવા મળતુ હતું.